medieval-data/medieval-letters huggingface dataset:
CII.  Ecclesiae Hadmerslebensis possessiones confirmat.   (Intra 1124-1130.) [LEUCKFELD,  Antiquit. Katelenburgenses,  Leipsig u. Wolffenbüttel 1713, 4º, p. 83.]
Author: Honorius II

HONORIUS episcopus, servus servorum Dei, dilecto in Christo filio THIETMARO Hamerslenensis Ecclesiae praeposito ejusque successoribus regulariter substituendis in perpetuum.

Habitantes in domo Domini in sinceritate charitatis unanimes conservant unitatem Spiritus in vinculo pacis, purae namque mentis clementissimis Creatoris, ut terrena coelestibus conjungantur, et una supernis socientur, mundis orationibus incessanter profusis inclinati; sic enim humani compaginem corporis spiritus interior regit atque revivificat, ita religiosae mentis vegetatio et salvus existit moderatrix inspirationis divinae benignitas. Quia ergo te, dilecte in Domino fili Thietmare praeposite, divinis mancipatum obsequiis vivere religiose accepimus, tuis rationabilibus postulationibus duximus annuendum. Loca igitur vestra, claustrum videlicet Hamerslevense, claustrum S. Joannis Baptistae in Halbersladt, claustrum S. Laurentii in Sceninge, claustrum Caldenburnen, claustrum Richenberg, claustrum S. Georgii in Berk, claustrum Becigheroth, claustrum Ammensleve, necnon personas fratrum Deo ibidem famulantium cum bonis et possessionibus quae in praesentiarum juste et legitime possidetis, sive in futurum largiente Domino justis modis poteritis adipisci, tutela et protectione sedis apostolicae communimus, statuentes ut religiosus ordo secundum Deum et sanctos apostolos, et beati Augustini regulam in eisdem claustris institutus, et sacrae institutionis a vobis ad religionis observantiam stabilitae, futuris perpetuo temporibus inviolabiliter observentur: scilicet ut unusquisque fratrum aut canonice praelatus, aut regulariter subjectus in locis praedictis religiose vivat, nullus episcopus, sive alia ecclesiastica saecularisve persona personas vestras vel claustra exactione, aliqua violentia aut strepitu violare praesumat, sed ut liberius et absque omni inquietudine divino vacare famulatui valeatis, vos et bona vestra sub protectione sedis apostolicae recepta, in libertate debita persistatis. Facultas praeterea vobis sit saeculares clericos undecunque venientes, si excommunicati non fuerint, et petita a propriis praelatis licentia, vobiscum Deo famulari decreverint, in vestra congregatione suscipere. Si quis autem huic nostrae confirmationi ausu temerario contraire praesumpserit, nisi digne satisfecerit, tanquam apostolici contemptor praecepti, honoris et officii dignitate privetur. Ego Honorius catholicae Ecclesiae episcopus.
CIII.  Ad Bituricensem, Turonensem, Burdegalensem, Auxiensem, et Dolensem archiepiscopos.   (Intra 1124-1130.) [MARTENE,  Anecdot.,  III, 885.]
Author: Honorius II
Date:  [Gerardum]

Divina disponente clementia nos, licet indigni, in patrum nostrorum Petri et Pauli apostolorum specula constituti, necesse habemus Ecclesiae filiis paternae affectionis studio imminere. Ideo de omnibus, quantum possumus, piam cum Deo sollicitudinem gerimus, et quibus vel propter nimiam terrarum marisve distantiam, vel propter emergentia Ecclesiae Romanae diversa negotia, nostram offerre praesentiam non valemus, eos missis legatis sedis apostolicae visitamus. Eapropter dilectum fratrem nostrum G. Engolismensem episcopum, quem tanquam providum et sapientem virum Domini et praedecessores nostri sanctae memoriae Paschalis et Calixtus pontifices et nos ipsi veneratione habendum censuimus, pro quo universitatem vestram rogantes monemus atque praecipimus, ut eum reverenter suscipiatis, eique utpote legato nostro et apostolicae sedis vicario humiliter obedire curetis, etc.
CIV.  Privilegium pro Ecclesia Meldensi.   (Intra 1124-1130.) [DU PLESSIS,  Hist. de l' Eglise de Meaux,  tom. III, p. 24, ex tabulario Ecclesiae Meldensis.]
Author: Honorius II

HONORIUS episcopus, servus servorum Dei, venerabili fratri BURCHARDO Meldensi episcopo, ejusque successoribus canonice promovendis in perpetuum, etc.

. . . Statuimus ut omnes tam clerici quam laici in villa Resbacensi et Jotrensi commorantes, Meldensi Ecclesiae jure parochiali subjaceant, et ex quae de eis ad jus parochiale pertinent, tibi tuisque successoribus libera et illibata serventur. Decernimus etiam ut abbas Resbacensis et Jotrensis abbatissa canonicam tibi, tuisque successoribus obedientiam persolvant. Benedictio quoque eorum sicut per tuos antecessores hactenus celebrata constitit, sic per te, tuosque successores, deinceps exhibeatur. Promotiones etiam monachorum ad ecclesiasticos ordines per Meldensem administrentur episcopum, si videlicet gratis eas et sine pravitate voluerit exhibere, etc. . . . . . . . .
CV.  Privilegium pro monasterio S. Georgii Pruefeningensis   (Intra 1125-1130, Jan. 21.) [  Monum. Boica,  tom. XIII, p. 146.]
Author: Honorius II

HONORIUS episcopus, servus servorum Dei, dilecto in Christo filio HERB. abbati monasterii Sancti Georgii Pruefeningensis, quod situm est inter Ratisponam et Danubium, ejusque successoribus regulariter substituendis in perpetuum.

Apostolici moderaminis clementiae convenit religiosas personas diligere, et earum loca apostolicae protectionis munimine defensare. ideoque, dilecte in Domino fili Herb. abbas monasterii Sancti Georgii Pruefeningensis interventu venerabilis fratris nostri Ottonis Babebergensis episcopi, tuis rationabilibus postulationibus annuentes, idem monasterium Sancti Georgii cui auctore Deo praesides in tutelam beati Petri, nostramque protectionem suscipimus, et praesentis scripti nostri pagina communimus. Bona igitur et possessiones, quas praefatum monasterium Sancti Georgii in praesentiarum juste et legitime possidet, sive in futurum largiente Domino liberalitate regum, largitione principum, oblatione fidelium, seu aliis justis modis poterit adipisci, firma vobis vestrisque successoribus regulariter substituendis, et illibata permaneant. Praeterea decimam vobis a praenominato fratre nostro Ottone Babebergensi episcopo concessam, quam ab Arthuico Ratisponensi episcopo per gratum concambium obtinuisse cognoscitur, confirmamus Statuimus etiam ut religiosus ordo secundum beati Benedicti regulam in coenobio vestro constitutus futuris perpetuo temporibus inviolabiliter observetur. Obeunte vero te nunc ejus loci abbate nullus ibi qualibet subreptionis astutia, seu violentia praeponatur, sed quem fratres communi consensu, vel fratrum pars consilii sanioris, secundum Dei timorem et beati Benedicti regulam providerint eligendum. De laboribus siquidem vestris qui propriis sumptibus excoluntur, et de hortis et pomeriis, decimas a vobis exigere nemo praesumat. Et ne aliquis occasione advocatiae monasterio vestro exactiones facere, bona vestra dare, vendere, aut inbeneficiare attentet, omnimodis prohibemus. Decernimus ergo ut nulli omnino hominum liceat idem monasterium temere perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra serventur eorum pro quorum sustentatione et gubernatione concessa sunt usibus omnimodis profutura, salva dioecesani episcopi reverentia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem, praemia aeternae pacis inveniant. Amen, amen, amen. + Ego Honorius catholicae Ecclesiae episcopus, Data Laterani XII Kal. Februarii.
CVIII.  Ad canonicos ecclesiae S. Frigdiani Lucensis.   (Intra 1125-1130, Jan. 29.) [BALUZ.  Miscell.  ed. Luc. IV, 588.]
Author: Honorius II

HONORIUS episcopus, servus servorum Dei, dilectis in Christo filiis ecclesiae S. Frigdiani canonicis, salutem et apostolicam benedictionem.

Veniens ad nostram praesentiam clarissimus filius noster A. prior vester multis nisibus, et magna precum instantia laboravit, ut eum et fratres suos a sollicitudine Lateranensis Ecclesiae solveremus. Nos autem gravi ejusdem Ecclesiae necessitate commoti, non solum eos solvere ab onere isto noluimus, verum et priorem ipsum invitum et renitentem nobiscum aliquantulum morari coegimus, ut per ejus industriam eidem provideamus ecclesiae. Mandamus igitur vobis atque praecipimus, ut in Dei, sicut coepistis, servitio persistatis, et si quem vestrum praedictus prior ad hoc vocaverit, ut Lateranensi canonicae praeferatur, nullus vestrum resistat. Imo cuicunque hoc injunctum ab eo fuerit, sive de his qui vobiscum sunt, seu de aliis, qui in vestris obedientiis commorantur, omni contradictione remota, obedientiam istam ad honorem Dei, et praefatae Ecclesiae utilitatem suscipiat. Datum Laterani IV Kal. Februarii
CIX.  Ad eosdem.   (Intra 1125-1130, Febr. 5.) [  Ibid.  ]
Author: Honorius II

HONORIUS episcopus, servus servorum Dei, dilectis filiis A. priori S. Frigdiani, et ejus fratribus, salutem et apostolicam benedictionem.

Quod bonarum intentionum vestrarum puritas et religionis fortitudo Deo et hominibus beneplacens splendere non desinit, gratum nobis esse noveritis; desideramus enim ut de virtute in virtutem fraternae vestrae charitatis provehatur dilectio, ut de fructu bonorum operum mercedem valeatis accipere, et exemplo bonae vitae alios etiam imitatores vestigiorum vestrorum possitis efficere. Obsecramus autem vos in Domino Jesu Christo, ut nos pro totius Ecclesiae cura et sollicitudine laborantes vestris orationibus adjuvetis. Datum Lateran. Nonis Februar., etc.
CX.  Heinrici quondam imperatoris de jurejurando a cleriricis non dando legem, die 3 mensis Aprilis Arimini datam, confirmat.   (Intra 1125-1130.) [MANSI,  Concil.,  XXII, 362.]
Author: Honorius II
Date:  [Cum] [Marciano] [ al., 
ab omnibus decisionem quondam clerici filii nostri
H. imp.] [ f., Marciani] [principis] [irretractabiliter]

Inhaerentes vestigiis praedecessorum nostrorum, dicentium graviores per summum pontificem terminari debere quaestiones, nostrorum fratrum consilio diligenter inquisito, hujus causae speciem irrefragabiliter Deo opitulante terminantes decidimus. Legibus itaque cautum esse comperimus, ut nullus clericus jurare praesumat: alibi vero reperitur scriptum, ut omnes principales personae in primo litis exordio jusjurandum de calumnia subeant. Nonnullis legisperitis et aliis sapientibus venit in dubium utrum clericus jusjurandum praestare debeat, an alii personae liceat hoc officium delegare. Quia enim illud constitutionis edictum, ut clerici jurare prohibeantur, a Marco Augusto Constantino praefecto praetorio de Constantinopolitanis clericis constitutum promulgatum fuisset, idcirco ad alios pertinere non creditur. Ut ergo dubietas ista penitus auferatur ab omnibus, secundum decisionem etiam filii nostri H. quondam imperatoris , anno sui imperii, ut accepimus, factam tertio: nos ejus, inquam, interpretationem corroboramus, et D. Marci constitutionem ita interpretari debere decernimus, ut ad omnium ecclesiarum clericos generaliter pertinere judicetur. Nam cum imperator Justinianus decreverit, ut canones Patrum vim legum habere oporteat, et in nonnullis canonibus reperiatur, ut jurare clerici omnino non audeant: dignum est ut totus clericalis ordo a praestando juramento immunis esse procul dubio censeatur. Praeterea statuti principalis tenor penes nos talis esse dignoscitur: « Nos itaque utriusque legis divinae et humanae intentioni servata decernimus, et imperiali auctoritate irrefragabiliter diffinimus, ut non episcopus, non presbyter, non cujuslibet ordinis clericus, non abbas, non monachus, non sanctimonialis, in quacunque causa vel controversia, sive criminali, sive civili, jusjurandum compellatur qualibet ratione subire: sed aliis defensoribus idoneis, si expedire ecclesiae suae noverint, hujusmodi officium liceat delegare: verum cum hac moderatione, ut episcopus inconsulto Romano pontifice, vel quilibet clericus inconsulto praelato suo, minime jurare audeat. » Omnibus autem episcopis, ac generaliter cunctis sacerdotibus, ac universo clero, ita custodiri debere mandamus, ut si quis in hanc constitutionem commiserit, veniam sibi deinceps noverit denegari, Non sumentes exemplum sive formam a nobis, quod aliter in causa fratrum et coepiscoporum nostrorum Areanae et Senonensis Ecclesiae nuper fecimus, quoniam eorum voluntati et postulationi annuimus.
IV.  Monasterio Cassinensi ecclesiam Sancti Juliani in territorio Faresenonis et ecclesiam S. Caesarii Anagninam asserit.   (Romae, ap. S. Mariam Rotundam, Oct. 31.) [GATTULA,  Hist. Casin.,  337.]
Author: Anastasius IV

ANASTASIUS episcopus, servus servorum Dei, dilecto filio RAINALDO sanctae Romanae Ecclesiae presbytero cardinali et Cassinensi abbati, ejusque fratribus, salutem et apostolicam benedictionem.

Inter universas ecclesias orbis Cassinense coenobium apostolicae sedi tanquam speciale membrum semper adhaesit, et sicut ei exstitit vicinitate loci propinquum, ita eam devotis studuit servitiis frequentare. Unde et hi qui ante nos ex divini muneris largitate Beati Petri cathedram tenuerunt, monasterium ipsum sincero dilexerunt affectu, et temporalibus ac spiritualibus beneficiis ampliare illud jugiter studuerunt, ita quidem de ipsius argumento se sollicitos exhibentes, ut studio eorum et opere, et nova semper incrementa perciperet, et percepta firmiter conservaret. Quorum nimirum et nos vestigia erga Beati Benedicti et ecclesiae suae reverentiam imitantes ecclesiam S. Juliani sitam in territorio Fresonensis cum pertinentiis suis, quam venerabilis frater noster Leo Verulanus, et ecclesiam Sancti Caesarii sitam in suburbio Anagnino supra locum Claranum quam frater noster Eleutherius Anagninus episcopi, vobis, nostris precibus mediantibus concesserunt, monasterio vestro auctoritate apostolica confirmamus, tantum terrae in Pulliano, quantum duobus paribus boum annuatim debeat sufficere ad arandum. Nulli ergo omnino hominum liceat hanc nostrae confirmationis et concessionis paginam temerario ausu infringere, vel ei praesumptione aliqua contraire. Si quis autem id attentare praesumpserit, secundo tertiove commonitus, nisi reatum suum congrua satisfactione correxerit, indignationem omnipotentis Dei et beatorum Petri et Pauli apostolorum ejus incurrat, atque in extremo examine districtae ultioni subjaceat. Datum Romae, apud S. Mariam Rotundam, II Kal. Novembris.
V.  Privilegium pro ecclesia S. Theclae Mediolanensi.   (Laterani, Nov. 13.) [GIULINI,  Memorie di Milano,  V, 602.]
Author: Anastasius IV

ANASTASIUS episcopus, servus servorum Dei, dilectis filiis AZONI, praeposito ecclesiae Sanctae Theclae Mediolanensis, ejusque fratribus tam praesentibus quam futuris canonice substituendis in perpetuum.

Effectum justa postulantibus indulgere, et rigor aequitatis, et ordo exigit rationis praesentis, quando petentium voluntatem et pietas adjuvat, et veritas non relinquit. Eapropter, dilecti in Domino filii, vestris justis postulationibus clementer annuimus, et praedecessoris nostri felicis memoriae papae Eugenii vestigiis inhaerentes, praefatam Ecclesiam, in qua divino mancipati estis obsequio, sub Beati Petri et nostra protectione suscipimus, et praesentis scripti patrocinio communimus. Statuentes ut quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis. Coemeterium ipsius ecclesiae cum domibus et aedificiis, quae ad utilitatem et servitium ipsius ecclesiae, et fratrum ibidem constructa sunt, aut in futurum a vobis, vel successoribus vestris rationabiliter aedificabuntur, quemadmodum hactenus in pace rationabiliter tenuistis et possedistis. Praeterea rationabilem consuetudinem in eadem ecclesia cantandi, legendi, praedicandi, pro fidelibus defunctis officium celebrandi, videlicet in vigiliis, laudibus et vesperis, auctoritate vobis apostolica confirmamus, et ut nullus ibidem hoc immutare, vel novum aliquid superinducere praesumat modis omnibus prohibemus. Sepulturam quoque ipsius loci, liberam esse concedimus, ut eorum qui se illic sepeliri deliberaverint devotioni et extremae voluntati, nisi forte excommunicati sint nullus obsistat. Decernimus ergo, etc. In monogrammate: Bene valete. In circulo: CUSTODI ME, DOMINE, UT PUPILLAM OCULI. Ego Anastasius catholicae ecclesiae episcopus, Ego Otto diaconus cardinalis Sancti Gregorii ad Velum Aureum ss. Ego Guido diaconus cardinalis Sanctae Mariae in Porticu ss. Ego Jacinthus diaconus cardinalis Sanctae Mariae in Cosmedin ss. Ego Gerardus diaconus cardinalis Sanctae Mariae in Via Lata ss. Ego Odo diaconus cardinalis Sancti Nicolai in Carcere Tulliano ss. Ego Gregorius presbyter cardinalis tit. S. Calixti ss. Ego Cencius presb. card. tit. Sancti Laurentii in Lucina ss. Ego Henricus presb. card. tit. Sanctorum Nerei et Achillei ss. Datum Laterani, per manum Rolandi Sanctae Romanae Ecclesiae presbyteri cardinalis et cancellarii, Idibus Novembris, indictione II, Incarnationis Dominicae anno 1153. Pontificatus vero domini Anastasii papae IV anno primo.

Notes: ( Apparet cordula flavi coloris, sigillo amisso. )
IX.  Ecclesiam Tarvisinam, rogatu Blanconi episcopi, tuendam suscipit et ejus bona confirmat (Fragmentum).  [UGHELLI,  Italia sacra,  V, 523.]
Author: Anastasius IV

Datum Laterani, per manum Rolandi S. R. E. presbyteri cardinalis et cancellarii, Kal. Dec., ind. II, Incarnationis Dominicae an. 1153, pontificatus vero D. Anastasii papae IV anno I.
X.  Privilegium pro monasterio S. Dionysii.   (Laterani, Dec. 6.) [DOUBLET,  Hist. de Saint-Denys,  498.]
Author: Anastasius IV

ANASTASIUS episcopus, servus servorum Dei, dilectis filiis monachis Sancti Michaelis, salutem et apostolicam benedictionem.

Dilectus filius noster Odo abbas Sancti Dionysii et abbas vester pro causa census quinque marcarum, quam adversus monasterium Sancti Dionysii non tam de ratione quam de vestra voluntate movistis, nostro se conspectui praesentarunt et audientia data utrique, uterque rationes suas in nostro auditorio allegavit. Nos autem cum fratribus nostris rationibus utriusque partis auditis et cognitis, censum ipsum antedicto abbati et commisso sibi coenobio a vobis decernimus debere persolvi, et quidquid a vobis hactenus inde detentum est, abbati vestro praecepimus integre restituere. Vobis itaque praesentibus scriptis injungimus quatenus una cum eo quidquid usque ad hoc tempus de censu ipso detinuistis praedicto abbati restituere procuretis, et de caetero censum ipsum ei sicut olim inter monasteria vestra constitutum esse dignoscitur, sine contradictione aliqua persolvatis. Si vero infra quadraginta dies ex quo abbas vester ad vos repedaverit, census ipse saepe fato abbati non fuerit a vobis cum integritate solutus, extunc et vos ab officiis vestris auctoritate nostra suspensos et in vestro monasterio divina officia noveritis interdicta. Datum Laterani, VIII Idus Decembris.
XI.  Ad Petrum Bituricensem archiepiscopum.--Ut abbati Sancti Dionysii restituat ecclesiam de Casa Majori, et bona defuncti archipresbyteri, prout ab Eugenio papa semel et secundo monitus fuerat.   (Laterani, Dec. 7.) [D. BOUQUET,  Recueil,  XV, 655.]
Author: Anastasius IV

ANASTASIUS episcopus, servus servorum Dei, venerabili fratri PETRO Bituricensi archiepiscopo salutem et apostolicam benedictionem.

Nos credimus quod suscepti pontificatus officium ita te obedientiae apostolicae sedis astrinxit, ut turpe tibi sit et inhonestum super eadem re secundo vel tertio mandatum Romani pontificis exspectare. Veniens autem ad nostram praesentiam dilectus filius noster Odo abbas venerabilis monasterii S. Dionysii, audientiae nostrae suggessit quatenus cum olim ad sedem apostolicam statuisset accedere, tu ei ecclesiam de Casa Majori, postquam iter veniendi arripuit, abstulisti; et cum archipresbyter ipsius ecclesiae viam universae carnis fuisset ingressus, omnia bona ejus in tuos usus applicuisti, et cum felicis memoriae papa Eugenius praedecessor noster, de hujus facti correptione secundo tibi, sicut dictum est, sua scripta transmiserit, nullam exsecutionem mandatis ejus curavisti hactenus commodare. Super quo tanto amplius admiramur, quanto magis a semita justitiae te conspicis deviasse. Quare, omni commotione cessante, de ipsius correctione deberes vigilantius cogitare. Sed quia duritiam istam ad ea quae recta sunt nos oportet saltem in virtute apostolica inclinare, tibi praesentium auctoritate mandamus quatenus, si querela ejus veritatis ordine non discordat, et ecclesiam et quidquid de rebus antedicti presbyteri in servitio ejusdem ecclesiae acquisitis, ad te devenerit, saepe dicto abbati digna emendatione et satisfactione restituas, et quae ablata fuerunt, eidem facias cum integritate restitui; diligenter attendens ut nec ipse in auribus nostris super his querimoniam ulterius deponere compellatur, nec nos iterato tibi scripta nostra transmittere debeamus. Alioquin de hac mollienda duritia taliter a nobis noveris cogitandum ut ad exsequenda quae tibi a Romano pontifice injunguntur, semper debeas sollicitor inveniri. Scire enim debes quanto amore et diligentia antecessores nostri res B. Dionysii tutaverunt, scientes quod potens est ille, inquam B. Dionysius, pro illis non solum multa conferre, verum etiam multo ampliora illis contribuere beneficio. Ergo quod devote compleverunt, tu pro amore Dei et tanti martyris, ac pro salute animae tuae, adimplere ne tardes, quaeque juris nostri sunt, nobis restituere non desistas. Nulli ergo omnino hominum fas sit hanc nostram paginam temere perturbare, vel ei ausu temerario contraire. Si quis vero hoc attentaverit, iram Dei et beatorum apostolorum ejus Petri et Pauli se noverit incursurum. Datum Laterani, VII Idus Decembris.

Notes: (qui quando curam ejus suscepit regendam,
universa quae processu temporis ibi conquireret,
eidem ecclesiae dicitur contulisse)
XII.  Privilegium pro coenobio S. Dionysii.  (Laterani, Dec. 8.[DOUBLET,  Hist. de Saint-Denys,  497.]
Author: Anastasius IV

ANASTASIUS episcopus, servus servorum Dei, dilectis filiis ODONI abbati Sancti Dionysii ejusque fratribus salutem et apostolicam benedictionem.

Quoties illa confirmare alicui ecclesiarum quae juste ac rationabiliter possidet postulamur, animo nos convenit libenti concedere ac petentium desideriis congruum impertiri consensum, ne si forte in tuitione suarum rerum nostrum ei patrocinium negaverimus, ad diripienda bona ecclesiastica locum dare pravorum audaciae, cui potius nostri consideratio resistendum admonet videamur. Eapropter, dilecti in Domino filii, quieti et utilitati vestrae providere volentes auctoritate apostolica vobis confirmamus personatum Villiaci, ecclesiam de Calvomonte et ecclesiam de Cergiaco ad jus vestri monasterii pertinentes. Praeterea ecclesiae vestrae de Corbolio decimam quamdam in Chamoila quam venerabilis frater noster Hugo Senonensis archiepiscopus rationabili ei dispositione concessit. Ecclesiae autem vestrae de Valle Cressonis decimam ipsius villae nihilominus confirmamus et inconcussa ei omni tempore decernimus permanere. Nulli ergo omnino hominum fas sit hanc nostrae confirmationis paginam infringere, vel ei ausu temerario contraire. Si quis autem hoc ostentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, VI Decembris.